Document ID: 31987L0372

NEUVOSTON DIREKTIIVI,
annettu 25 päivänä kesäkuuta 1987,
taajuusalueista, jotka varataan yleiseurooppalaisen yleisen solukkojärjestelmäisen digitaalisen maanpäällisen matkaviestinliikenteen yhteen sovitettuun käyttöönottoon yhteisössä (87/372/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
suosituksessa 84/549/ETY(3) kehotetaan ottamaan telealan palveluja käyttöön yhteisen yhdenmukaistetun lähestymistavan pohjalta,
nykyaikaisten televerkkojen tarjoamia mahdollisuuksia tulisi käyttää täysin hyväksi yhteisön taloudelliseksi kehittämiseksi,
matkaviestinpalvelut ovat ainoa keino saada yhteys liikkuviin käyttäjiin ja tehokkain keino yhdistää nämä käyttäjät yleisiin televerkkoihin,
matkaviestinliikenne on riippuvainen kiinteiden ja liikkuvien asemien välistä lähettämistä ja vastaanottoa varten tarvittavien taajuusalueiden varaamisesta ja saatavuudesta,
yhteisössä nykyisin käytössä olevat taajuudet ja maanpäälliset matkaviestinjärjestelmät poikkeavat suuresti toisistaan eivätkä ne suo kaikkialla yhteisössä - sisä- ja rannikkovesialueet mukaan lukien - kulkuneuvoilla, laivoilla, junilla tai jalan liikkuville käyttäjille mahdollisuutta saada yhteisön laajuisten palvelujen ja markkinoiden etuja,
siirtyminen toisen sukupolven solukkojärjestelmäiseen digitaaliseen matkaviestinjärjestelmään antaa ainutlaatuisen mahdollisuuden muodostaa todella yleiseurooppalaiset matkaviestinyhteydet,
Euroopan posti- ja telehallintojen konferenssi (CEPT) on suositellut taajuuksien 890-915 ja 935-960 MHz varaamista tällaiselle järjestelmälle Kansainvälisen teleliiton (ITU) radio-ohjesäännön mukaisesti, jossa samoin varataan nämä taajuudet matkaviestinpalveluille,
jotkut jäsenvaltiot käyttävät tai aikovat käyttää näiden taajuusalueiden osia väliaikaisia järjestelmiä ja muita radiopalveluja varten,
mainittujen taajuusalueiden täydellinen asteittainen saatavuus on välttämätöntä todella yleiseurooppalaisten matkaviestinyhteyksien perustamista varten,
yleiseurooppalaisen yleisen solukkojärjestelmäisen digitaalisen maanpäällisen matkaviestinliikenteen yhteen sovitetusta käyttöönotosta yhteisössä 25 päivänä kesäkuuta 1987 annetun neuvoston suosituksen 87/371/ETY(4) noudattaminen, jolla pyritään yleiseurooppalaisen järjestelmän käynnistämiseen viimeistään 1991, mahdollistaa radiotien ripeän erittelyn,
tekniikan ja markkinoiden nykyisen kehityksen perusteella vaikuttaa realistiselta odottaa yleiseurooppalaisen järjestelmän saavan yksinoikeuden taajuusalueisiin 890-915 ja 935-960 MHz 10 vuoden kuluessa 1 päivästä tammikuuta 1991,
ensimmäisestä vaiheesta telepäätelaitteiden tyyppihyväksynnän vastavuoroisessa tunnustamisessa 24 päivänä heinäkuuta 1986 annetulla neuvoston direktiivillä 86/361/ETY(5) mahdollistetaan yleiseurooppalaisen solukkojärjestelmäisen digitaalisen matkaviestinjärjestelmän yhteisten vaatimustenmukaisuuseritelmien pikainen laatiminen,
analyysi- ja ennusteryhmän (GAP) yleisestä matkaviestinliikenteestä johtavien virkamiesten televiestintäryhmää (SOG-T) varten laatimassa kertomuksessa on kiinnitetty huomiota riittävien taajuuksien saatavuuden välttämättömyyteen yleiseurooppalaisen solukkojärjestelmäisen digitaalisen matkaviestinliikenteen tärkeänä edellytyksenä, ja
telehallinnot, Euroopan posti- ja telehallintojen konferenssi (CEPT) ja jäsenvaltioiden telelaitevalmistajat ovat antaneet puoltavat lausuntonsa tästä kertomuksesta,
ON ANTANUT TÄMÄN DIREKTIIVIN:
1 artikla
1. Jäsenvaltioiden on huolehdittava, että taajuusalueet 905-914 ja 950-959 MHz tai 2 kohdassa mainittujen taajuusalueiden vastaavat osat varataan 1 päivään tammikuuta 1991 mennessä yksinomaan(6) yleiseurooppalaiselle solukkojärjestelmäiselle yleiselle digitaaliselle matkaviestinpalvelulle.
2. Jäsenvaltioiden on huolehdittava, että laaditaan suunnitelmat, jotka ovat tarpeen, jotta yleiseurooppalainen yleinen solukkojärjestelmäinen digitaalinen matkaviestinpalvelu voi ottaa käyttöön koko 890-915 ja 935-960 MHz:n kaistat kaupallisen kysynnän mukaan mahdollisimman pian.
2 artikla
Komissio antaa vuoden 1996 loppuun mennessä neuvostolle kertomuksen tämän direktiivin soveltamisesta.
3 artikla
Tässä direktiivissä yleiseurooppalaisella yleisellä solukkojärjestelmäisellä digitaalisella maanpäällisellä matkaviestinpalvelulla tarkoitetaan kaikissa jäsenvaltioissa tarjottavaa yhteisen eritelmän mukaista yleistä solukkojärjestelmäistä matkaviestinpalvelua, jonka ominaisuuksiin kuuluu, että äänisignaalit koodataan ennen radiolähetystä binaarisiksi luvuiksi ja yhdessä jäsenvaltiossa palvelua hyödyntävät käyttäjät voivat käyttää tuota palvelua myös kaikissa muissa jäsenvaltioissa.
4 artikla
1. Jäsenvaltioiden on saatettava tämän direktiivin noudattamisen edellyttämät säännökset voimaan 18 kuukauden kuluessa sen tiedoksi antamisesta(7). Niiden on ilmoitettava tästä komissiolle viipymättä.
2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.
5 artikla
Tämä direktiivi on osoitettu kaikille jäsenvaltioille.
Tehty Luxemburgissa 25 päivänä kesäkuuta 1987.

Labels: 12
3
15